成班人一齊去御前大江戶食放題。自助區有幾個大雪櫃，入面有紙包、罐裝同樽裝嘅飲品，例如係烏龍茶、蜂蜜綠茶、維他奶、韓式嘅忌廉溝鮮奶、啤酒等等，最少都有十幾款，同埋仲另外有個熱飲櫃。另一邊就有兩大個雪糕櫃，雀巢迷你杯裝雪糕、甜筒、脆皮雪條、雪米糍之類，雖然唔係貴價嘅牌子，不過都最少有十幾款，放題嚟講算係多嘢揀。磯燒海鮮拼盤有蟶子王、大蝦、甲羅燒，個體型都幾大呀。大蝦、蠔、蟶子王、帆立貝表現唔錯，尤其係蟶子王都幾鮮味。